ประธานรัฐสภา ย้ำต้องเดินหน้าประชุมต่อเพื่อพิจารณากฎหมายสำคัญ มั่นใจการแพร่ระบาดยังคงอยู่ในวงจำกัด
นายชวน หลีกภัย ประธานรัฐสภา ยอมรับว่าแคมป์คนงานก่อสร้างนนทบุรี ที่มาทำงานก่อสร้างอาคารรัฐสภามีผู้ติดเชื้อโควิด-19 จำนวน 519 คนจริง ซึ่งจากการพูดคุยกับผู้ควบคุมการก่อสร้าง พบว่าคนงานจากแคมป์นนทบุรีที่ติดเชื้อเป็นแรงงานต่างชาติจากประเทศเมียนมาและกัมพูชา ส่วนใหญ่ปฏิบัติงานอยู่ด้านนอกอาคารรัฐสภา บริเวณริมแม่น้ำเจ้าพระยาไม่ได้เข้ามาภายใน แม้ล่าสุดยังไม่พบเจ้าหน้าที่ของสภาเข้าไปสัมผัสใกล้ชิดกับผู้ติดเชื้อ หรือกลุ่มเสี่ยง แต่ได้ติดตามสถานการณ์ต่างๆ อย่างใกล้ชิด มั่นใจว่าการแพร่ระบาดยังคงอยู่ในวงจำกัด พร้อมยืนยันว่า จะยังคงเดินหน้าประชุมสภาเพื่อพิจารณากฎหมายสำคัญต่อไป แต่สมาชิกทุกคนจะต้องไม่ประมาท และต้องไม่ให้ความกลัวมาทำให้สมาชิกรัฐสภาต้องทิ้งงานของตัวเอง แม้สถานการณ์อาจจะต้องเจอกับความเสี่ยงอยู่บ้าง แต่ยังต้องปฏิบัติหน้าที่ต่อไปนายขวน ยังกล่าวถึงสิ่งที่ยังไม่สามารถทำได้ คือการประชุมร่วมของสองสภา เพราะจะมีสมาชิกรวมกันถึง 750 คน ทำให้เกิดความแออัด จึงมีข้อเสนอว่า กฎหมายที่ต้องประชุมร่วมกัน จะต้องกลับไปทบทวนว่าจะดำเนินการอย่างไรได้บ้าง ส่วนกรณีกฎหมายที่มีความจำเป็นและถูกบังคับด้วยเรื่องกรอบเวลาจะประชุมเฉพาะผู้เกี่ยวข้องที่ต้องอภิปรายเท่านั้น สำหรับบรรยากาศโดยรอบอาคารรัฐสภาวันนี้ มีคนงานบางส่วนเข้าทำงาน ซึ่งถือว่าบางตากว่าทุกครั้ง โดยส่วนที่เหลืออยู่ เป็นเพียงกลุ่มคนงานที่ต้องเก็บรายละเอียดของการก่อสร้าง ก่อนที่จะส่งมอบอาคารรัฐสภาให้กับสภาในช่วงปลายเดือนนี้